Pariba di brug

Pariba di brug ta un termino popular den Papiamento pa referi na e parti oost di e isla di Aruba. Den boca di pueblo, Aruba ta dividi simbolicamente den dos mitar: pariba di brug (oost di e brug) y pabou di brug (west di e brug). E expresion no ta un division administrativo oficial, sino un clasificacion cultural y historico cu ta mustra con Arubianonan mes ta percibi y describi nan isla.

E division aki hopi biaha ta wordo compara cu un "storia di dos ciudad", den cual Oranjestad y San Nicolas ta representa dos centro cu desaroyo historico y economico distinto.G.T.E. Richardson (2020). Sweet Breakaway: An ethnographic study of Aruban Calypso Music and the Narratives of The One Happy Island., pag. 57-60, Vrije Universiteit, Amsterdam 

 Origen di termino 
E termino ta referi na e asina yama "brug di Balashi" cu ta pasa riba e entrada di Spaans Lagoen, un bahia chikito na costa sur di Aruba.Monumentenbureau Aruba. "Spaans Lagoen y su infrastructura historico". Gobierno di Aruba. 

E prome brug riba Spaans Lagoen a wordo construi entre 1929 y 1930 bou di encargo di gezaghebber Isaac Wagemaker.Spanish Lagoon Bridge - 1930, SMFADepartemento di Obra Publico Aruba. Archivo historico infrastructura, 1929-1930. E obra tabata esencial pa crea un conexion directo entre Oranjestad y San Nicolas, cua a facilita transporte di hende y mercancia durante e periodo di expansion industrial. 

Aunke den idioma popular ta yama esaki un brug, tecnicamente e construccion ta mas bien un dam cu apertura pa paso di awa, y no un brug liber cu structura suspendi. No obstante, simbolicamente e "brug" a bira un punto di referencia geografico y cultural di gran importancia.

 Definicion 

 Geografico 
Den uzo popular:
 Pabou di brug ta referi na e parti west di e isla, unda e capital Oranjestad ta situa y unda industria di turismo a desaroya fuertemente.Aruba Tourism Authority. "Historia y desarrollo di turismo na Aruba". E ta inclui districto y barionan manera Santa Cruz, Piedra Plat, Paradera, Tanki Leendert y Noord.
 Pariba di brug ta referi na e parti oost, incluyendo Pos Chikito, Savaneta, Brazil y principalmente San Nicolas. Den conversacion diario, hopi biaha ora hende bisa "pariba", nan ta referi specificamente na San Nicolas.

 Economico y social 
Durante gran parti di siglo binti, e diferencia aki tabata no solamente geografico, sino tambe economico y social. San Nicolas a crece rapidamente den añanan 1920 despues di establecimento di e refineria di Lago Oil & Transport Company.Hartog, J. (1997). Aruba: Past and Present. Oranjestad. E ciudad a bira un centro industrial importante, atrayendo hopi migrante y creando un comunidad multicultural vibrante.

Ora e refineria a sera dia 31 di maart 1985, e impacto economico riba San Nicolas tabata considerabel. Mientrastanto, e sector turistico na Oranjestad y na costa west, particularmente na Palm Beach, a sigui crece. Asina, e frase pariba di brug no solamente ta indica un ubicacion geografico, pero tambe un identidad cultural, economico y historico diferente dentro di e isla.

 Cultural 
Te awe, e termino ta wordo uza den conversacion diario, den media y den discurso politico pa referi na diferencianan regional y di procedencia. E frase a bira parti integral di e identidad linguistico di Aruba.

Aunke e "brug" fisicamente no ta grandi ni impresionante, simbolicamente e ta representa tanto conexion como division. E termino ta mustra con un obra infrastructural relativamente modesto por haya influencia profundo riba percepcion social y construccion di identidad den un comunidad chikito manera Aruba.

 Infrastructura moderno 
Na 2017 a wordo inaugura e Gobernador Fredis Refunjolbrug como parti di un caminda di dobel via cu ta conecta entre Aeropuerto Internacional Reina Beatrix y Pos Chikito, mehorando e acceso entre e dos regionnan. Apesar di e modernisacion, e expresion popular pariba di brug y pabou di brug a keda den uzo diario.

Kategoria:Aruba